Decizia privind numirea reprezentaţilor societăţii civile în cadrul CES a fost publicată în Monitorul Oficial de joi.

Cei 15 reprezentanţi si societăţii civile sunt: Uniunea Naţională a Cooperaţiei Meşteşugăreşti - UCECOM, Asociaţia pentru Protecţia Consumatorilor - APC, Fundaţia pentru SMURD, Academia Română, Asociaţia Naţională a Tinerilor Producători Agricoli din România, Consiliul Naţional al Persoanelor Vârstnice, Uniunea Naţională a Consiliilor Judeţene din România - UNCJR, Uniunea Profesiilor Liberale din România, Federaţia pentru Protecţia Animalelor şi Mediului, Asociaţia Nevăzătorilor din Roomânia, Federaţia Culturală Delta, Fundaţia pentru Dezvoltarea Societăţii Civile, Federaţia Naţională a Asociaţiilor de Părinţi - Învăţământ preuniversitar, HR Management Club şi Uniunea Studenţilor din România.

Ministrul delegat pentru Dialog Social, Doina Pană, a declarat anterior, pentru MEDIAFAX, că premierului Victor Ponta i-au fost transmise 29 de propuneri, din care a trebuit să desemneze cei 15 reprezentanţi în CES.

Plenul CES este constituit din 45 de membri, incluzând preşedintele şi vicepreşedinţii. Astfel, 15 membri sunt numiţi de confederaţiile patronale reprezentative la nivel naţional, 15 membri numiţi de confederaţiile sindicale reprezentative la nivel naţional, iar alţi 15, reprezentând societatea civilă, sunt numiţi prin decizie a premierului, la propunerea Ministerului Muncii, Familiei, Protecţiei Sociale şi Persoanelor Vârstnice, din cadrul structurilor cooperatiste, profesiunilor liberale, organizaţiilor pentru protecţia consumatorilor, comunităţii ştiinţifice şi academice, organizaţiilor de agricultori, organizaţiilor de pensionari, organizaţiilor comunităţilor locale, asociaţiilor care reprezintă familia şi persoanele cu dizabilităţi şi al altor organizaţii neguvernamentale cu activităţi în domeniile de competenţă ale CES.

Domeniile de competenţă ale CES sunt politicile economice, politicile financiare şi fiscale, relaţiile de muncă, protecţia socială şi politicile salariale, agricultura, dezvoltarea rurală şi protecţia mediului, protecţia consumatorului şi concurenţă loială, cooperaţia, profesiile liberale şi activităţile independente, drepturile şi libertăţile cetăţeneşti, administraţia publică şi ordinea publică, politicile în domeniul sănătăţii, dar şi educaţia, cercetarea şi cultura.

CES este organism consultativ pentru Parlamentul şi Guvernul României, având ca atribuţii avizarea actelor normative din domeniile de competenţă, elaborarea, la solicitarea Executivului, a Parlamentului sau din propria iniţiativă, de analize şi studii privind realităţile economice şi sociale, semnalarea apariţiei unor fenomene economice şi sociale care impun elaborarea unor noi acte normative şi urmărirea îndeplinirii obligaţiilor ce decurg din Convenţia nr. 144/1976 a Organizaţiei Internaţionale a Muncii privitoare la consultările tripartite destinate să promoveze aplicarea normelor internaţionale ale muncii.

Lege privind organizarea şi funcţionarea Consiliului Economic şi Social a fost aprobată de Guvern în 20 martie.